WHA ออกหุ้นกู้ 4 ชุด วงเงิน 3.5 พันลบ. ขายกองทุน-รายใหญ่ 16-18 ต.ค.นี้
WHA ออกหุ้นกู้ 4 ชุด วงเงิน 3.5 พันลบ.ขายกองทุน-รายใหญ่ 16-18 ต.ค. ระดมทุนใช้ชำระคืนหนี้เดิม-ใช้เป็นเงินทุนหมุนเวียนในบริษัท
11 ต.ค. 2561

บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)เพื่อออกและเสนอขายหุ้นกู้ของบริษัท ครั้งที่ 3/2561 มูลค่ารวมไม่เกิน 3,500 ล้านบาท แบ่งออกเป็น 4 ชุด โดยทุกชุดจะชำระดอกเบี้ยทุกๆ 3 เดือน ตลอดอายุหุ้นกู้
ประกอบด้วย ชุดที่ 1 เสนอขายไม่เกิน 337.80 ล้านบาท อายุ 2 ปี ครบกำหนดไถ่ถอนปี พ.ศ.2563 มีอัตราดอกเบี้ยคงที่ร้อยละ 2.77 ต่อปี
ชุดที่ 2 เสนอขายไม่เกิน 454.20 ล้านบาท อายุ 3 ปี 6 เดือน ครบกำหนดไถ่ถอนปี พ.ศ.2565 มีอัตราดอกเบี้ยคงที่ร้อยละ 3.48 ต่อปี
ชุดที่ 3 เสนอขายไม่เกิน 328 ล้านบาท อายุ 5 ปี ครบกำหนดไถ่ถอนปี พ.ศ. 2566 มีอัตราดอกเบี้ยคงที่ร้อยละ 3.74 ต่อปี
ชุดที่ 4 เสนอขายไม่เกิน 2,380 ล้านบาท อายุ 7 ปี ครบกำหนดไถ่ถอนปี พ.ศ. 2568 มีอัตราดอกเบี้ยคงที่ร้อยละ 4.03 ต่อปี
ทั้งนี้ เสนอขายให้แก่ผุ้ลงทุนสถาบัน และ/หรือ ผู้ลงทุนรายใหญ่  ระยะเวลาจองซื้อวันที่ 16-18 ต.ค.61 โดยมีธนาคารไทยพาณิชย์ และ ธนาคารกสิกรไทย เป็นผู้จัดการการจัดจำหน่ายหุ้นกู้
สำหรับวัตถุประสงค์ที่ออกหุ้นกู้ในครั้งนี้ เพื่อนำเงินที่ได้ไปใช้เพื่อชำระคืนหนี้เดิม และ/หรือ ใช้เป็นเงินทุนเพื่อสนับสนุนการดำเนินงาน และ/หรือเงินลงทุน และ/หรือค่าใช้จ่ายในการลงทุนของบริษัท และ/หรือบริษัทในเครือ
อนึ่ง อันดับความน่าเชื่อถือของหุ้นกู้อยู่ที่ระดับ”A-” แนวโน้มอันดับเครดิต”คงที่” โดยบริษัท ทริสเรทติ้ง จำกัด เมื่อวันที่ 26 ก.ย.61